
Philippes de Taün 
En franceise raisun 
At estrait Bestiaire, 
Un livre de gramaire, 
Pur l'onur d'une geme 
Ki mult est bele feme 
E est curteise e sage, 
De bones murs e large : 
Aaliz est numee, 
Reïne est corunee, 
Reïne est d'Engletere ; 
Sue anme n'ait ja guere ! 
E oëz de sun num 
Que en ebreu truvum : 
Aaliz sis nuns est ; 
Loënge de Dé est 
En ebreu en verté 
Aaliz, laus de Dé. 
N'en os faire loënge, 
Qu'envire ne me prenge, 
Mais qu'el seit remembree 
E tuz jurz mais loëe 
Cest livre voil traitier ; 
Deus seit al cumencier ! 

Ço qu'en griu est leün 
En franceis rei at num. 
Leüns en mainte guise 
Multes bestes justise, 
Pur ço est reis leüns ; 
Or oëz ses façuns : 
Il at le vis herdu, 
Gros le col e kernu, 
Quaré le piz devant, 
Hardi e cumbatant ; 
Graille at le trait deriere, 
Cue de grant maniere, 
E les jambes at plates, 
Juste les piez aates ; 
Les piez at gros culpez, 
Luns ungles e curvez. 
Quant faim at, maltalent, 
Bestes meine ensement 
Cum il cest asne fait, 
Ki rechanë e brait. 
Or oëz senz dutance 
D'iço signefiance. 
Li leüns signefie 
Le fiz Sainte Marie ; 
Reis est de tute gent 
Senz nul redutement ; 
Poanz est par nature 
Sur tute creature, 
Od fier cuntenement 
E od fier vengement. 
As Judeus s'aparat 
Quant il les jugerat, 
Pur iço qu'il forfirent 
Quant en croiz le pendirent, 
E pur ço forfait unt 
Qu'il d'els nul rei nen unt. 
Force de deïté 
Demustre piz quaré ; 
Le trait qu'il at deriere 
De mult graille maniere 
Demustre humanité 
Qu'il out od deïté ; 
Par la cue justise 
Ki desur nus est mise ; 
Par la jambe qu'at plate 
Mustre Deus ert aate 
E cuvenable esteit 
Que pur nus se dureit ; 
Par le pié qu'at culpé 
Demustrance est de Dé, 
Que le munt enclorat, 
En sun puin le tendrat ; 
Par les ungles entent 
Des Judeus vengement, 
E par l'asne entendum 
Judeus par grant raisun. 
Asne est fols par nature, 
Si cum dit escripture ; 
Ja n'istrat de sa rute 
Se l'em ne li tolt tute. 
Tute itel nature unt 
Li Judeu ki fol sunt ; 
Ja en Dé ne crerunt 
Se par force nel funt ; 
Ja n'ierent cunverti 
Se Deus n'en ait merci. 
Oëz l'altre nature 
Sulunc sainte escripture. 
Leüns quant volt chacier 
E preie volt mangier, 
De sa cue en verté, 
Si cum est espruvé, 
Un cerne fait en tere, 
Quant preie volt cunquere, 
S'i laisse une baee, 
Que iço seit entree 
As bestes qu'il desire, 
Dunt volt faire sa prise. 
E tel est sa nature 
Que ja n'iert beste nule 
Ki puisse trespasser 
Sun merc, ne ultre aler. 
Ço mustre la peinture, 
Si est dit par figure. 
La cue par nature 
Mustre sainte escripture, 
U la cue est justise 
Ki desur nus est mise ; 
Par le cerne entendum 
Paraïs par raisun, 
E la breche est entree 
Ki nus est aprestee, 
Se nus le bien faisum 
E le mal guerpissum ; 
E nus signefium 
Les bestes par raisun. 
Leüns quant est iriez 
Il se peint od ses piez, 
En tere se peindrat 
Quant il mariz serat ; 
E iceste nature 
Mustre ceste peinture. 
Jesu Crist entendum 
En semblant del leün, 
E nus sa tere sumes 
E en faiture d'umes, 
Lores quant nus chastie 
Que ne façum folie, 
Par alcune enferté, 
Dunt avum volenté : 
Ço s'ire signefie 
E peindre en tel baillie. 
Quant Deus ne fait a gent 
A trestut lur talent, 
U il sunt enchartré 
U en enfermeté, 
Dunc dient li dolent 
Deus nes aime neient, 
Ne ne l'unt deservi 
Qu'il les chastit issi. 
Ne sevent li dolent 
Que devant lur nes pent : 
Tels met Deus en lïens 
Ki fereient dolenz 
Mainz, se regner poeient, 
Faire ço que voldreient : 
Pur ço les lie en mal 
Qu'il ne facent le mal ; 
Mult at Deus celui chier 
Que il volt chastïer. 
Aiez en remembrance, 
Ço est signefiance. 
Uncor dit escripture 
Leüns at tel nature : 
Quant l'om le vait chaçant, 
De sa cue en fuiant 
Desfait sa trace en tere, 
Que om nel sace quere. 
C'est grant signefiance, 
Aiez en remembrance. 
Li leüns en fuiant 
Sa trace vait cuvrant : 
La trace del leün 
Mustre incarnatiun 
Que Deus volt prendre en tere 
Pur noz anmes cunquere. 
Issifaitierement 
Le fist cuvertement : 
Es degrez se meteit 
Dunt chascun ordre esteit, 
De prophete, d'apostle, 
Entresqu'il vint al nostre, 
Tant qu'il om fut charnels 
E pur nus fut mortels, 
E par ordre acceptable 
Issi venquit diable. 
Diable ume deçut ; 
Deus om, qu'il ne cunut, 
Venquit puis le diable 
Par vertu cuvenable. 
Se diables seüst 
Que Deus om mortels fust, 
Ja a ço nel menast 
Qu'il le crucifiast. 
Sil fist Deus cuintement 
Senz aperceivement. 
Issi Deus se cuvri 
Cuntre nostre enemi 
Ne sout que Deus om fu 
Devant qu'il l'ot veü. 
Issi se cuvrit Dés 
Qu'angeles espirités 
Neïs nel cunuisseient 
Ki enz el ciel esteient. 
Pur ço, quant li fiz Dé 
Vint en sa majesté, 
Dunt il anceis turnat 
Quant pur nus s'encharnat, 
As angeles demanderent 
Ki ensemble od lui erent : 
« Ki est cist reis de gloire 
Ki repaire od victoire ? » 
Cil ki od Dé esteient 
Icest respuns rendeient : 
« Ço est li reis de gloire 
Ki repaire od victoire, » 
E uncor demanderent 
Angele ki el ciel erent : 
« Pur quei at vesteüre 
De vermeille figure ? » 
Li angele e Nostre Sire 
Respundent : « Pur martire 
Qu'avum sufert en tere 
Pur noz anmes cunquere. » 
E iço entendum 
Par trace de leün 
Que Deus se volt mucier 
Pur diable engignier. 
Li leüns blanc coc crient, 
De char le cri ki vient ; 
E si at itel sort 
Que a uiz uverz dort. 
E iço entendez 
Es furmes que veez. 
Li blans cos signefie 
Umes de sainte vie, 
Ki ainz que Deus fust mort 
Anuncierent sa mort, 
Que il forment cremeit 
Sulunc ço qu'om esteit, 
Si cum mustre l'escrit 
Que Deus meïsmes dit : 
« Pere, pardune mei 
La mort que aveir dei ; 
Ne remaigne pur mei 
La volenté de tei ! » 
Par ço que mort dutout 
Ume se demustrout. 
Cum anme e cors est om, 
Si est Crist Deus e om. 
E saciez a Saint Piere 
Dist Deus en tel maniere : 
Treis feiz le neiereit, 
Ainz que cos chantereit. 
Cos chante en sue onur 
Les ures nuit e jur, 
E nus tut altresi 
Prime, tierce e midi. 
E urum nuit e jur 
Al nostre creatur. 
Pur ço chantent devin 
Matines al matin : 
Lores fut Deus jugiez 
E batuz e lïez. 
E el soleil levant 
Prime sunt clerc chantant, 
Kar dunc resuscitat 
Deus de mort nus getat. 
Pur ço tierce chantum, 
Quant tierce est par raisun, 
Kar Deus fut dunc penez 
E en la croiz levez. 
E l'ure de midi 
Chantent clerc a midi : 
Lores fut obscurté 
Quant fut en croiz nafré ; 
Li soleiz s'obscurat 
Ne luur ne dunat 
Pur la veire luur 
Ki dunc sufrit dolur 
Sulunc humanité, 
Nient sulunc deïté. 
E ço lisant truvum 
Enz en la passiun. 
Aiez en remembrance, 
C'est grant signefiance. 
Pur ço nune chantum 
Kar en cele saisun 
L'espiriz s'en alat 
E la tere tremblat 
E depecierent pieres 
De diverses manieres. 
Aiez en remembrance, 
C'est grant signefiance. 
E la vespre est chantee 
Pur ço en la vespree 
Kar lores sis veirs cors 
Fut el sepulcre enclos. 
Puis vespres est cumplie, 
E iço signefie 
Deus at tut acumpli, 
Kar diable venqui ; 
Pur çost silencium 
Que silence apelum. 
El primseir reposum 
E lores nus taisum, 
E diable s'esmovent 
Ki tuz jurz par nuit ovrent ; 
Quant nus cessum d'urer, 
Dunc poent il erer ; 
La nuit unt poësté 
De travaillier malfé, 
Kar il sunt fiz Neirun, 
Que nus neir apelum. 
Pur ço, quant vient le jur, 
Dunc fuient la luur, 
E nus cuntre le jur 
Loüm le creatur, 
Cuntre le jur levuns, 
Dimes noz uraisuns. 
Or oëz par maistrie 
Que li chars signefie. 
Li chars note en verté 
Quatre des feeiz Dé : 
Marc, Matheu senz engan, 
Lucas e Saint Johan ; 
E li criz signefie 
La mort del fiz Marie, 
Que nuncierent el munt, 
Par quei gent raient sunt : 
Que Jesus se cremeit 
Sulunc ço qu'om esteit. 
E saciez del leün 
Une altre ententiun, 
Que il at itel sort 
Que a uiz uverz dort. 
Saciez ço signefie 
Le fiz Sainte Marie : 
Enz en sa mort veillat 
Quant par mort mort tuat ; 
Diable apelat mort, 
Dist qu'il sereit sa mort 
E sis destruiemenz, 
Nostre reposemenz. 
E en sa mort veillat 
Quant diable liat ; 
Par sa mort devenqui 
Sathan nostre enemi ; 
Par la mort Damnedé 
Nus est repos duné. 
E iço entendum 
El dormir del leün. 
E uncor par figure 
Leüns at tel nature 
Le jur que primes veit 
Ume, trembler en deit ; 
E ço poëz saveir 
Par cez furmes veeir. 
Li trembler del leün 
Demustre par raisun 
Que Deus s'umiliat 
Quant pur ume encharnat, 
Quant il od deïté 
Cunjuinst humanité : 
Cum anme e cors est om, 
Issi fut Deus e om. 
Tant sufist de ço dire, 
Oëz d'altre matire. 
Saciez que la leüne 
Sun feün mort feüne ; 
E quant sun feün tient 
Li leüns i survient, 
Tant vait entur e crie 
Qu'al tierz jur vient a vie. 
E iceste nature 
Mustre ceste figure. 
saciez Sainte Marie 
Leüne signefie 
E li leüncels Crist, 
Qui pur gent morz se fist ; 
Par treis jurz jut en tere 
Pur noz anmes cunquere, 
Sulunc humanité, 
Nient sulum deïté, 
Si cume Jonas fist 
Ki el peissun se mist. 
Par le cri del leün 
La vertu Dé pernum 
Par quei resuscitat 
Crist enfer despuillat. 
Ço est signefiance, 
Aiez en remembrance. 
Del leün en verté 
Ço dit auctorité. 
Mais de ceste raisun 
Ne ferai plus sermun, 
Kar or voil cumencier 
D'altre beste a traitier. 

Monosceros est beste, 
Un cor at en la teste, 
Pur ço issi at num, 
De buket at façun. 
Par pulcelë est prise ; 
Or oëz en quel guise : 
Quant om le volt chacier 
E prendre e engignier, 
Si vient en la forest 
U sis repaires est, 
La met une pulcele, 
Hors del sein sa mamele ; 
E par l'odurement 
Monosceros la sent, 
Dunc vient a la pulcele 
Si baise sa mamele, 
En sun devant se dort, 
Issi vient a sa mort. 
Li om survient atant 
Ki l'ocit en dormant 
U trestut vif le prent, 
Sin fait puis sun talent. 
Grant chose signefie, 
Ne larai nel vus die. 
Monosceros griu est, 
En franceis un cor est. 
Beste de tel baillie 
Jesu Crist signefie : 
Uns Deus est e serat 
E fut e permaindrat ; 
En la virgine se mist 
E pur ume char prist, 
E pur virginité, 
Pur mustrer chasteé 
A virgine s'aparut 
E virgine le cunçut ; 
Virgine est, fut e serat 
E tuz jurz permaindrat. 
Or oëz brievement 
Le signefiement. 
Ceste beste en verté 
Nus signefie Dé ; 
La virgine signefie, 
Saciez, Sainte Marie ; 
Par sa mamele entent 
Sainte eglise ensement, 
E pais par le baisier, 
Ço deit signefier. 
E om quant il se dort 
En semblance est de mort : 
Deus cum ume dormit 
Qu'en la croiz mort sufrit, 
E al prince de mort 
La sue mort fut mort, 
E sa destructiun 
Nostre redemptiun, 
E sis travaillemenz 
Nostre reposemenz ; 
Si deçut Deus diable 
Par semblant cuvenable. 
Diable ume deçut, 
Deus om, qu'il ne cunut, 
Deçut issi diable 
Par vertu cuvenable : 
Cum anme e cors est om 
Issi fut Deus e om. 
E iço signefie 
Beste de tel baillie. 

Pantere est une beste 
De mult precïus estre. 
E oëz de sun num 
Signeficatiun : 
Pan en griu trestut est, 
Kar de tel nature est : 
Ele at multes valurs 
Si at plusurs colurs, 
Dulce est e atempree 
E de bestes amee ; 
Tut aime par raisun 
Fors sulement dragun. 
Iceste beste mue 
Divers mangiers manjue ; 
Quant saüle serat 
En sa fosse enterat, 
Treis jurz s'i dormirat, 
Al tierz s'esveillerat. 
Quant el se leverat 
Un grant cri geterat, 
E el cri qu'el ferat 
De sa buchë istrat 
Un tel odurement 
Cum fust basme u piment. 
Les bestes ki l'orunt, 
Ki prof e luinz serunt, 
Eles s'asemblerunt, 
L'odurement sivrunt 
Ki de la buche istrat, 
Que pantere ferat. 
Li draguns sulement 
Quant ot le muiement 
Mult grant poür le prent, 
Fuit en l'odurement, 
En tere mucerat, 
Cume mort se girat, 
Laiz e desfigurez 
Cum se il fust tuëz, 
Muveir ne se purat ; 
Signefiance i at. 
Pantere mustre vie 
Del fiz Sainte Marie, 
E nus signefium 
Les bestes par raisun, 
E li draguns diable 
Par semblant cuvenable. 
Deus treis jurz jut en tere 
Pur noz anmes cunquere ; 
Al tierz resuscitat, 
Sun pople rapelat, 
Tuz les sons asemblat, 
Diable acraventat, 
Sulunc cele semblance 
Del dragun senz dutance. 
Deus al prince de mort 
Nus tolit par sa mort, 
De mort nus delivrat, 
Nostre dolur portat. 
E ço avum oï 
Del prophete Davi 
Jesus en halt muntat, 
Nostre dolur portat. 
Quant Deus nus asemblat 
Pantere resemblat, 
E leün resemblat 
Quant il resuscitat. 
Deus, ço dit Salemun 
Que pan est sun dreit num ; 
Pan c'est tut, Deus est pan 
Par veir e senz engan : 
Uns est en deïté, 
Tut en humanité ; 
Deus est tut fundement 
E bien de tute gent : 
Si cum li sols uns est 
Ki del munt lumiere est 
E si rai sunt plusur 
Ki sunt de sa luur, 
Issi est Deus luur 
E nus si rai plusur 
Uns est multiplianz, 
Sultiz, nobles, vaillanz, 
Nez, veirs, pius, amiables, 
Bons, suës, cuvenables, 
Ferz, seürs e estables, 
Poanz e purveables ; 
Tut at fait quant que est, 
Pur ço tut sis nuns est. 
E li criz de la beste 
Demustre voiz celeste : 
Puis que Deus fut levez, 
De mort resuscitez, 
Par trestute cuntree 
En fut la renumee. 
E saintë uraisun 
Par l'odur entendum. 
Tut at Deus averé 
Par la sue bunté 
Quant que sainte escripture 
Nus diseit par figure. 
Devencu at diable 
Par vertu cuvenable ; 
Sur crestïene gent 
Nen avrat mais neient, 
Se il ne funt pechié 
Par quei seient lïé. 
E saciez que dragun 
De serpent at façun ; 
Crestuz est e elez, 
Dous piez at, sist dentez ; 
Par cue se defent 
E mal fait a la gent. 
Cue demustre fin, 
Si cum dient devin : 
Ço est l'entendement 
Qu'en la fin veirement 
Diables destruirat 
Ki en mal finerat. 
N'en voil or plus traitier, 
Altre voil cumencier. 

Dorcon en griu est nuns 
Que nus chievre apeluns ; 
E si est itel beste 
Ki munte halt pur paistre. 
E ço dit escripture 
Fiere at reguardeüre ; 
E l'ume qu'il verat 
Ki juste lui serat, 
Tres bien set purpenser 
Se il deit luinz aler. 
Mult aimë a mangier 
En halt munt, en rochier. 
Beste de tel baillie 
Nus demustre la vie 
Que Deus menat en tere 
Pur noz anmes cunquere, 
Quant Jesus preechout 
E haltement parlout 
E prudume l'oeient 
Ki le bien reteneient. 
Cil sunt halt cume munt 
Ki bien dient e funt, 
Il sunt munt de vertuz, 
D'icels est Deus peüz ; 
Sur cels est sun estal 
Ki se guardent de mal, 
E il est lur pulture, 
Si cum dit escripture. 
Deus veit tuz cez ki sunt, 
Ki furent e serunt, 
Deus e prof e luinz veit 
Issi cum faire deit ; 
Deus cunuist tute gent 
E lur faiz ensement, 
Tut ço que il fait unt, 
Que il funt e ferunt ; 
Deus cunuist les eranz 
E tuz les surjurnanz, 
Deus set bien esguarder 
Ki luinz deivent erer : 
Cil en luinz ererunt 
Ki en enfer irunt 
- Fierement les verat 
Pur ço qu'il les harat - 
E cil surjurnerunt 
Ki od Dé rernaindrunt. 
E ço saciez senz faille : 
Ki eire si travaille, 
E cil travaillerunt 
Ki en enfer irunt. 
Aiez en remembrance, 
Ço est signefiance. 

Ydrus est beste evage 
D'un estrange curage ; 
A culovre est semblable, 
En ille est cunversable. 
E Phisiologus 
Iço dit que ydrus 
Volentiers est en illes, 
Mult par het cocodrilles, 
Par engin li quiert mort 
Quant buche uverte dort. 
Quant l'at aperceü 
Met sei en la palu ; 
Quant s'est bien enboëe 
E del limun luëe, 
Quant pot escolurgier, 
En sa buche mucier, 
Dunc vient al cocodrille 
La u il dort en l'ille, 
En la buche se met 
Petit e petitet. 
Or oëz quel merveille : 
Cocodrilles s'esveille, 
E itant par est glut 
Que tut vif le transglut. 
Ydrus el cors li entre, 
La boille de sun ventre 
Li trenchë e depart 
Si l'ocit par tel art ; 
Puis s'en ist vis del cors, 
Sa boille en gete hors. 
Ço est allegorie, 
Grant chose signefie. 
Ydrus en verité 
Nus signefie Dé ; 
Deus pur redemptiun 
Prist incarnatiun, 
Char devint enpuldree 
E puldrë enboëe. 
De boe vient limuns 
E de char quir avuns ; 
Deus de char fut vestuz 
Dunt sathan fut vencuz. 
Que ireie acuntant 
Par altretel semblant ? 
Deus devenquit diable 
Par semblant cuvenable. 
Cocodrils signefie 
Diable en ceste vie ; 
Quant buche uverte dort 
Dunc mustre enfer e mort. 
Enferz ert en repos, 
Uverz esteit nient clos, 
Ainz que li fiz de Dé 
Presist humanité ; 
A seür tute gent 
Perneit apertement. 
Enferz Dé recuillit 
E vif le transglutit, 
C'est qu'en enfer entrat 
E les sons en getat 
Sulunc sa deïté, 
Nient en humanité. 
Issi d'enfer fut mort, 
Fors nus mist par tel sort : 
Vis entrat en enfer 
E vis issit d'enfer, 
D'enfer les bons getat 
E les mals i laissat. 
Issi fut Deus morsure, 
Si cum dit escripture. 
E Phisiologus 
Dit que cocodrillus 
En l'eve naist del Nil 
E mult est beste vil. 
Quatre piez at la beste 
E mult est de fier estre ; 
De tere e d'eve vit, 
Si cum Ysidres dit. 
Vint cutes de lungur 
Trove l'em le graignur ; 
Granz denz e ungles at, 
Durs est li quirs qu'il at, 
Pur piere n'iert rumpuz, 
Ja tant nen iert feruz. 
S'il pot, ume devure, 
Quant mangié l'at, si plure. 
Atant fin ma raisun, 
Altre cumencerum. 

Li cers at tel nature, 
Si cum dit escripture, 
Qu'il vait fosse querant 
U serpenz seit gisant ; 
Quant truvé at serpent 
En sa buche eve prent 
Si la verse dedenz 
Puis i fait suflemenz ; 
Tant i sufle e aleine 
Fors l'en trait a grant peine. 
Li cers est curuciez, 
Puis l'ocit od ses piez. 
Or oëz par maistrie 
Que iço signefie. 
Par cest cerf par raisun 
Jesu Crist entendum : 
L'eve sapïence est 
Ki en sa buchë est, 
E saint espirement 
Entent par suflement, 
E par serpent diable 
Par semblant cuvenable ; 
E par sa fosse entent 
Le cors de mainte gent, 
E par piez del cerf fin ; 
E diable en la fin 
Fut destruiz e damnez, 
De cors de gent getez 
Par espir, par saveir, 
Iço creüm par veir. 
Saciez que cors de gent 
Ert fosse de serpent, 
Kar par serpent sathan 
Deçut Eve e Adam. 
N'en voil or plus traitier, 
Altre voil cumencier. 

Aptalon ço est beste, 
Si est de tant fier estre 
Qu'om n'i pot aprismier 
Ne ne la pot plaier 
Se par un engin nun 
Que dirai par raisun. 
Dous cornes at aguës, 
Trenchanz e esmulues ; 
E si sunt endentees, 
Cum falcilles curvees, 
Qu'ele pot detrenchier 
Granz arbres esrachier. 
E quant ele at sei grant 
Une eve vait querant 
Ki vient de paraïs, 
U om fut primes mis, 
Si at num Eufraten, 
Issi l'apele l'em. 
Puis quiert un buissunet 
Menu e espesset, 
U el se vient juër 
E ses cornes froter. 
Cist buissuns est numé 
En griu erechine. 
Mult at sultiz vergetes, 
Menues, delïetes ; 
Unc ne set mot la beste 
Quant prise est par la teste 
E qu'ele est enlaciee 
E el buissun lïee. 
Quant ne pot eschaper 
Dunc cumence a crïer, 
E al cri qu'ele fait 
Li veneres i vait 
Si la trove lïee 
Al buissun enlaciee. 
La beste fait grant dol, 
- Faiture at de chevrol - 
Li venere la prent 
Si l'ocit a turment. 
Issi est en nature 
Cum est ceste figure. 
Beste de tel baillie 
Est om de ceste vie ; 
Dous leis Deus li dunat 
Que om pur cornes at, 
La viez e la nuvele 
Ki mult est sainte e bele, 
Par quei om pot destruire 
Pechié, diable e ire, 
Cume la beste fait 
L'arbre ki cuntrestait. 
Par les arbres entent 
Corruptiun de gent, 
Nof pechiez criminals 
Par quei om est mortals, 
C'est adulterium 
E fornicatiun 
Superbe e avarice, 
Envire, malvais vice, 
Ço est detractiun 
E homicidium, 
Luxure, ebrietas, 
Tut ço fait sathanas ; 
E om destruït raisnable 
Ceste vertu diable, 
Si cum la beste fait 
L'arbre ki cuntrestait. 
Mais quant la beste beit 
De l'eve qu'ele veit, 
Al buissun vait freier 
Ses cornes enlacier, 
E dunc est retenue 
E prise e deceüe. 
E c'est allegorie, 
Kar l'eve signefie 
Ivrece, e le buissun 
Putain par grant raisun ; 
Par veneür entent 
Sathan ki ume prent 
Quant pute l'at lié, 
Supris e engignié : 
Ço pot diables faire, 
Si cum dit Bestiaire. 
E ço dit escripture 
Vins e feme unt nature 
Que funt del sage fol 
E trebuchier el pol. 
Aiez en remembrance 
Ço est signefiance. 
De la beste en verté, 
Ço dit auctorité. 
N'en voil or plus traitier, 
Altre voil cumencier. 

Iço dit Salemun 
Del furmi par raisun : 
« Di va, om pareçus, 
Ki atenz les bels jurz, 
Ne seiez escharni, 
Esguarde le furmi ! » 
Mult aporte del blé 
A sa fosse en esté ; 
En iver se guarnist 
Par le travail qu'il fist. 
Ço dient escriptures, 
Furmiz at treis natures : 
Il at tel naturete 
Quant ist de sa fossete 
En ordre par matin, 
Tut dreit tient sun chemin ; 
E quant grain at truvé 
De tuz gendres de blé 
Bien set quels est furment 
Par sul l'odurement ; 
De grain d'orge n'at cure, 
Itel est sa nature, 
Mais s'est grains de furment 
Od sa buche le prent, 
Porte le a sun ni, 
En iver est guarni. 
E quant furmi encuntre 
Ne li fait lait ne hunte, 
Ne li tolt pas s'anune, 
Ne cil pas ne li dune ; 
Li furmiz ki vuiz est 
En la trace s'en est 
Dum li furmiz turnat 
Ki le grain aportat, 
Reporte le furment ; 
Prenez en esperment ! 
Quant ceste mue beste 
Nus mustre si bel estre, 
Li om meïsmement 
En deit prendre esperment. 
E oëz senz dutance 
D'iço altre semblance ; 
Kar ço dit escripture 
.V. virgines par figure 
Od .v. lampes plenieres 
D'oilë e de lumieres 
A granz noces alerent, 
Ardantes les porterent. 
.V. foles en i out, 
En lur lampes nient n'out ; 
Iceles i entrerent 
Ki pleines les porterent, 
Li mariz les cunut, 
A joie les reçut ; 
Les foles n'i entrerent 
Ki nient n'i aporterent. 
C'est grant signefiance, 
Aiez en remembrance. 
Par cinc virgines entent 
Cinc sens veraiement : 
Veeir, oïr, parler, 
Tuchier e odurer, 
E la virginité 
Demustre chasteé ; 
E ki iço avrat 
As noces bien vendrat, 
Ço est al jugement 
Vendrat seürement 
U li mariz serat 
Ki les granz duns durat : 
Iço iert Damnedé 
Ki iert en majesté. 
E lampe signefie 
Anmë en ceste vie, 
L'oile crestïenté, 
Li fus l'espirit Dé ; 
E ceste ententiun 
Par le furmi avum. 
Oëz l'altre nature 
Sulunc sainte escripture : 
Le grenet que il at 
En dous parz le fendrat ; 
Issi fait cuintement 
Qu'en iver faim nel prent. 
E oz tu, om de Dé, 
Ço est auctorité : 
La semence est escrit, 
Si cum Ysidres dit ; 
En dous la deiz partir 
Pur en iver guarir, 
C'est espiritalment 
E istorialment, 
Qu'al jur del jugement 
Venges seürement, 
Kar par iver entent 
Le jur del jugement. 
E pur ço Sainz Pols dit 
Par veir en sun escrit 
Lei est espirital 
E neient corporal ; 
La letre ocit, ço dit, 
E li espiriz vit. 
Ço est dit pur essample 
Qu'en aiez remembrance. 
Judeus literature 
Tant entent d'escripture, 
N'entent allegorie, 
Ne set que signefie. 
Mais oz tu, om de Dé, 
Entent auctorité, 
E oies escripture 
E la tierce nature 
Del furmi, qu'il entent 
Par sun odurement 
Quels grains est de furment 
E quels d'orge ensement. 
Quant grain d'orge at truvé 
E il l'at oduré, 
Lores le laisse atant, 
Le furment vait querant ; 
Quant l'espi at truvé 
Sus est senes munté, 
Prent del grain la flurete, 
Met la en sa fossete : 
Mielz aime la flurete : 
Qu'il ne fait la paillete. 
O om de sainte vie, 
Entent que signefie : 
Issi fai d'escripture 
Cum ceste creature, 
Kar par la letre entent 
La paille del furment, 
La flur en signefie, 
Saces, l'allegorie. 
E quant nus mustre l'estre 
De ceste mue beste 
Que ço que ele fait 
A trestuz biens retrait, 
Li om meïsmement 
En deit prendre esperment. 
E ço dit escripture 
Furmiz n'at d'orge cure ; 
Grant chose signefie, 
Oëz l'allegorie. 
Li orges est pulture 
A mue creature, 
E ço dit Jop neïs : 
« Pur furment orge quis. » 
Aiez en remembrance, 
Ço est signefiance : 
Par orgë entendum 
D'erites la raisun. 
E ço dit Salemun 
Par veir en sun sermun : 
« Pur furment me dunerent 
Orge ki ne m'amerent. » 
Altresi funt gabliers, 
Deus lur duinst encumbriers ! 
Pur orge prent furment 
De sun proçain parent 
Que il vait supernant, 
Tost le fait pain querant ; 
Ne li est pas ami 
Puis qu'il l'at apovri, 
Lores le cuilt en hé 
E si l'at en vilté. 
Saciez par Salemun ; 
Sage gent entendum, 
E par gabliers entent 
Cuveitus, male gent, 
E par orge boisdie, 
Pechié e eresie. 
Ki volt a Dé plaisir 
Tricheürs deit guerpir ; 
Fotin, Sabellium, 
Donet, Arrianum ; 
Icist furent erite 
Si avrunt mal merite, 
Ne creüm lur folie, 
Laissum lur eresie. 
Uncor de furmi dit 
Ysidre en sun escrit 
E bien mustre raisun 
Pur quei furmi at nun : 
Forz est e porte mie, 
Sil cist nuns signefie. 
Il nen est creature 
De tant brieve figure 
Ki port de sun endreit 
Tel fais cum il fereit. 
Il porte de sun grant 
De plum sun fais pesant ; 
Iço ne pot nient faire 
Cheval ne dromedaire. 
Uncor est ceste beste 
De tant vezïé estre, 
S'il plot sur sun furment 
Gete le fors al vent, 
E s'il est sains dedenz 
Dune l'espargnë al tens 
Ki en iver vendrat, 
Lores le mangerat. 
Uncor Ysidorus 
D'altre furmi dit plus : 
En Ethïopie en sunt 
Ki del grant del chien sunt. 
Uns fluives iloc est, 
Li grains tut d'or en est, 
Qu'il a lur piez asemblent 
E de gent la defendent ; 
N'i osent aprismier, 
Prendre ne atuchier : 
Cui cil furmi mordrunt 
Eneslepas murunt. 
Om n'i ose aprismier, 
Tant sunt li furmi fier ; 
Se om volt de cel or 
Pur faire sun tresor, 
Par un engin qu'il funt 
De l'or grant plenté unt. 
Ives unt afamees 
De nuvel pulainees, 
Puis al tierz jur troëz 
U petiz bercelez 
Sur les dos des jumenz 
Lur lient fermement, 
L'eve lur funt passer 
Pur de l'or aporter. 
Els traient a un pré 
Ki d'erbe at grant plenté. 
Li furmi iloc sunt 
La u les ives vunt ; 
Es tros vunt l'or mucier 
E les ives chargier. 
Quant els sunt saülees, 
Chargiees e trussees, 
Par esse la chariere 
S'en repairent ariere, 
As pulains vunt curant 
La u sunt henissant, 
Que li ume unt lïé 
Juste l'eve atachié : 
Issifaitierement 
Pernent l'or cele gent. 
Uncor est une beste 
Ki de furmi mustre estre, 
Formicaleüns est, 
Iço sis nuns dreiz est, 
De furmiz est leün, 
Pur ço issi at num. 
C'est beste petitete, 
Met sei en la puldrete 
La u li furmiz vait, 
Forment li fait grant lait. 
Mais de ceste raisun 
Ne ferai plus sermun, 
Kar or voil cumencier 
Altre dunt voil traitier. 

Ço dit Ysidorus 
Est onoscentaurus 
Ki d'umë at faiture 
Entresqu'a la ceinture 
E deriere at façun 
D'asne par grant raisun. 
Onos en griu at num, 
Asne issi l'apelum. 
Oëz que signefie 
Beste de tel baillie. 
Om quant dit verité 
A dreit om est numé, 
E asne signefie 
Quant il fait vilainie. 
Enpur ço dit Davit 
Que om ne s'entendit, 
A jument se preisat 
Quant il onur laissat ; 
Ki nie verité 
Asnes seit apelé, 
Kar Deus est verité, 
Ço dit auctorité. 
E iço signefie 
Beste de tel baillie. 
Atant fin ma raisun, 
D'altre beste dirum. 

Castor de beste est nuns 
Que nus bievre apeluns ; 
Chastre sei de sun gré, 
Pur ço est si numé. 
Bon sunt si genitaire, 
Si cum dit Bestiaire, 
A metre en medicine ; 
Oëz cum castor fine. 
Quant om le vait chaçant 
E de prendre aprochant, 
Trenche sa genitaire, 
Quant el ne set que faire, 
Gete la li devant, 
Puis si s'en vait fuiant ; 
Li venere les prent 
Ki de ço at talent, 
Puis laisse ester la beste 
Ki est de si fier estre. 
Se puis l'alout chaçant 
El li vendreit devant, 
Sun detries mustereit 
E signe li fereit 
Que chastree sereit, 
Pur nient la chacereit. 
Aiez en remembrance, 
C'est grant signefiance. 
Castor en ceste vie 
Saint ume signefie 
Ki luxure guerpist 
E le pechié qu'il fist, 
Al diable le lait 
Ki pur ço mal li fait. 
Quant diable at tempté 
Saint ume e espruvé 
Ne mal n'i pot truver, 
Lores le laisse ester, 
E li om od Dé vit, 
Si cum mustre l'escrit ; 
E tel signefiance 
Castor fait senz dutance. 
N'en voil or plus traitier, 
D'altre voil cumencier. 

Hyena est grius nuns 
Que nus beste apeluns, 
Ço est luvecerviere, 
Cler veit e mult est fiere ; 
E nostre lei defent 
Qu'om n'en manjuce nient 
Ne chose a li semblable, 
Orde est, nient cuvenable. 
D'iceste en sun escrit 
Jeremias nus dit 
Faite ert s'eredité 
Cum sa fosse en malté. 
E Phisiologus 
De la beste dit plus, 
Que masle e femele est, 
Pur ço orde beste est. 
Hyene signefie, 
Ne larai nel vus die, 
Ume aver, cuveitus, 
Ki est luxurius. 
Li om deit estre estables 
E en bien permainables, 
Tels deit estre en nature, 
Si cum dit escripture ; 
E quant est cuveitus 
A feme trait des murs : 
Om est de ferm curage 
E feme de volage. 
E iço signefie 
Beste de tel baillie, 
Om ki volt e ne volt, 
Ki puis fait pur quei dolt. 
Uncor dit escripture 
La beste at tel nature 
Qu'en l'oil at une piere 
Ki mult est bone e chiere ; 
S'om suz sa langue l'at, 
S'il volt, devinerat. 
Or fin ceste raisun, 
Altre cumencerum. 

Il est une bestete 
Ki at num mustelete, 
Dunt nostre lei defent 
Qu'om n'en manjuce nient. 
E Phisiologus 
De mustele dit plus : 
La semence que dune 
Sis masles, dunt feüne, 
En sa buche receit, 
En tel guise cunceit ; 
E quant feünerat 
Par l'oreille naistrat. 
Grant chose signefie, 
Oëz l'allegorie. 
Issi funt mainte gent 
Volenterivement, 
Oent le sermun Dé 
Qu'il unt puis en vilté ; 
Cil funt diversement 
E eschars sunt de gent : 
Ki par buche l'entent 
Par l'oreille le rent, 
Icil ki par buche ot 
Par l'oreille dit mot ; 
Ço est del serf pulent 
Ki cuntre Dé se prent, 
Ki fait cuntre nature, 
Si cum dit escripture. 

Uncor est une beste 
Ki de gent mustrë estre, 
Assidam l'apelum, 
Si at itel façun : 
De chameil dous piez at, 
D'oisel dous eles at, 
Halt ne vole neient, 
Juste tere se tient. 
E Ysaïas dit 
D'iceste en sun escrit 
El ciel cunuist sun tens 
Quant el pundrat tuz tens ; 
Bien set que pundre deit 
Quant une esteile veit. 
Virgilia at num 
L'esteile dunt parlum ; 
En juignet chascun an 
S'aparist senz engan. 
E lores Assida, 
Quant l'esteile vera, 
Une fosse ferat 
U el ses os pundrat, 
La u sabluns serat, 
D'iço les cuverat. 
Si tost cum ço at fait 
Ublie les, sis lait, 
E del chalt del sablun, 
Del soleil par raisun, 
Li of eschalferunt 
E oisel en istrunt : 
Issi vienent a vie ; 
Grant chose signefie. 
Saciez icest oisel 
Nus mustre essample bel : 
Issi fait om sené 
Que Deus at espiré, 
Ses eirs guerpist en tere 
Pur l'amur Dé cunquere, 
Celui ki l'engendrat, 
La mere kil portat, 
Tuz cels de sun lignage, 
Tant est de saint curage, 
Si cum funt saint chanuine, 
Saint ermite e saint muine. 
El ciel merite avrunt 
De tut le bien qu'il funt ; 
Al ciel deivent guarder, 
A l'esteile orinel, 
Si cum la beste fait 
Quant ele ses os lait. 
E cist laissent al mort 
Ensevelir le mort 
Ki guerpissent le munt, 
Les richeises qu'il unt ; 
El ciel unt esperance 
De regner senz dutance. 
Deus duinst a tute gent 
Cest signefiement ! 
N'en voil or plus traitier, 
Altre voil cumencier. 
Sylio est bestete 
Faite cum laisardete. 
De li dit Salemun 
Que en reial maisun 
Deit estre e cunverser 
Pur essample duner. 
E Phisiologus 
De la beste dit plus, 
Qu'ele est de tel nature, 
S'el vient par aventure 
U fus ardanz serat, 
Senes le desteindrat, 
Tant est freide la beste, 
E si est de tel estre 
Fus ardeir ne purat 
La u ele enterat, 
N'encumbriers n'avendrat 
En liu u el serat. 
Ço est signefiance, 
Aiez en remembrance. 
Beste de tel baillie 
Tels umes signefie 
Cum fut Ananias, 
Cum fut Azarias 
E cum fut Misael, 
Ki Dé servirent bel : 
Cist trei del fu ardant 
Issirent Dé loant, 
Si cum Davit nus dit 
Par veir en sun escrit. 
E Sainz Pols en verté 
Dit que li feeil Dé 
Par sul fei surmuntouent 
Fu, leüns justisouent. 
Ço est l'entendement, 
Ki fei at sulement 
Ja de fu mal n'avrat 
Ne enfers ne l'ardrat. 
Li sainz om vit de fei, 
Si cum dit nostre lei, 
E Ysaïas dit 
Par veir en sun escrit : 
Li sainz om ki fei at 
Par mi fu passerat, 
Ja mal ne li ferat 
Ne peil n'i bruillerat. 
Ceste beste numum 
Uncor un altre num, 
Salamandrë est dit, 
Si cum truvum escrit. 
En pumiers solt munter, 
Pumes envenimer, 
E el puiz u charat 
L'eve envenimerat. 
Or fin ceste raisun, 
Altre cumencerum. 
Serena en mer hante, 
Cuntre tempeste chante 
E plurë en bel tens, 
Itels est sis talenz ; 
E de feme at faiture 
Entresqu'a la ceinture, 
E les piez de falcun 
E cue de peissun. 
Quant se volt dejuër 
Dunc chante halt e cler ; 
Se dunc l'ot notunier 
Ki najant vait par mer, 
La nef met en ubli, 
Senes est endormi. 
Aiez en remembrance, 
Ço est signefiance. 
Les sereines ki sunt 
Richeises sunt del munt ; 
La mer mustre cest munt, 
La nef gent ki i sunt, 
E l'anme est notunier, 
Nef cors ki deit nagier. 
Saciez maintes feiz funt 
Les richeises del munt 
L'anme e le cors pechier 
- C'est nef e notunier - 
L'anme en pechié dormir, 
Ensurquetut perir. 
Les richeises del munt 
Mult granz merveilles funt, 
Els parolent e volent, 
Par piez prenent e noent ; 
Pur ço de tel façun 
Les sereines peignum : 
Li riches om parole, 
De lui la fame vole, 
E les povres destreint 
E noe quant se feint. 
Sereine est d'itel estre 
Qu'ele chante en tempeste ; 
Ço fait richeise el munt 
Quant riche ume cunfunt 
- C'est chanter en tempeste 
Quant richeise est sis maistre 
Que om pur li se pent 
E ocit a turment. 
La sereine en bel tens 
Plurë e plaint tuz tens : 
Quant om dune richeise 
E pur Dé la depreise, 
Ilores est bele ure 
E la richeise plure. 
Saciez ço signefie 
Richeise en ceste vie. 
Une beste truvum 
Qu'elefant apelum. 
D'iceste en sun escrit 
Phisiologus dit : 
Ele est beste entendable, 
Nient suvent feünable ; 
E quant cil tens vendrat 
Qu'ele feünerat, 
Dunc vait en orïent, 
Sa femele od sei prent, 
Tresque al paraïs, 
U om fut primes mis. 
Iloc uns arbrë est, 
Mandragora ço est ; 
Del fruit premierement 
La femelë enprent 
Pur sun masle engignier, 
E si l'en fait mangier. 
Quant del fruit mangié unt 
Lores se cunjuindrunt, 
Lur volenté ferunt 
Par quei feünerunt ; 
La femele cunceit, 
Si cum femele deit. 
Pur crieme de dragun 
Feüne sun feün 
En une eve parfunde, 
Tresqu'a sun ventre en l'unde ; 
Se fors de l'eve esteit 
Li draguns le prendreit, 
Tut vif le mangereit 
U senes l'ocireit. 
Li masles i serat, 
Sun feün guarderat : 
Pur crieme del dragun 
La guarde sun feün. 
Aiez en remembrance, 
C'est grant signefiance. 
Beste de tel baillie 
Eve, Adam signefie, 
Ki el saint paraïs 
Terestre furent mis, 
U li serpenz entrat 
Ki primes les temptat 
Par le fruit del pumier 
Que il lur fist mangier 
Sur le defens de Dé, 
Ultre sa volenté. 
Primes Eve en manjat, 
Puis a Adam dunat ; 
E tut ensement funt 
Cez bestes en cest munt, 
Ki remembrent le fait 
De l'ancïen forfait 
Que Eve e Adam firent, 
Ki puis en mer chaïrent, 
E puis i engendrerent 
E lur pechié plurerent. 
Mer cest munt signefie 
Sulunc allegorie, 
E nus esmes feün, 
E diables dragun. 
En mer sunt tempestez, 
Pluies e mals orez ; 
Ensement en cest munt 
Ire e plur gent cunfunt. 
Pur ço preiat Davi 
En sun saltier issi : 
« Fai mei salf, Sire Dé, 
De mer, de tempesté ! » 
Quant diables out fait 
Que Adam fut sustrait 
De sun saint paraïs 
U ert furmez e mis, 
Grant envirë aveit 
Que om aveir deveit 
Le liu dunt trebuchat 
Par orgoil qu'il pensat ; 
Pur ço volt exillier 
Adam e sa muillier ; 
Mult fist a Adam guere, 
Sun fiz ocist en tere. 
E pur ço li fiz Dé 
Vint de sa majesté 
E pur ume char prist, 
En grant peine se mist ; 
Puis dunat a sa gent, 
A tuz, ferm fundement, 
Sur piere nus asist, 
A preier nus aprist, 
E sur piere se sist, 
S'uraisun i escrist. 
E piere signefie, 
Ne larai nel vus die, 
Ferme estabilité 
U Deus nus at posé, 
Quant dimes s'uraisun, 
Pater Noster dium ; 
E si devum urer, 
Jesu Crist aürer, 
Quant par sa passiun 
Avum redemptiun. 
E Phisiologus 
De l'elefant dit plus : 
La u l'os en ardrat 
U li peils bruillerat, 
De l'odur kin istrat 
Les serpenz chacerat 
E venim e ordure, 
Itel est sa nature. 
Issifaitierement 
Sunt surmunté serpent 
E venins e vermine, 
Ço dit letre devine, 
Par les ovres de Dé 
E par sa poësté. 
E Ysidres nus dit, 
Ki l'elefant descrit, 
Grant sunt a desmesure 
E de bos unt faiture, 
E les denz que il unt 
Tutes d'ivoire sunt ; 
Un chastel portereit 
Se sur sun dos esteit ; 
Si at entendement 
E grant remembrement. 
Es jambes par nature 
Nen at qu'une juinture ; 
Il ne pot pas gesir 
Quant il se volt dormir, 
Kar se culchiez esteit 
Par sei ne levereit, 
E en liu de culchier 
Li estot apuier 
U a arbre u a mur, 
Idunc dort a seür. 
E la gent de la tere 
Ki le volent cunquere, 
Le mur enfunderunt 
U l'arbre enciserunt : 
Quant l'elefanz vendrat 
Ki s'i apuierat, 
L'arbre u li murs charat 
E il trebucherat ; 
Issifaitierement 
Le pernent cele gent. 
Saciez li elefant 
Que il vunt en saltant. 
La femele en verté 
Sun fiz, ainz qu'il seit né, 
Dous anz le porterat, 
En ver se cuncevrat. 
E treis cenz anz vivrunt ; 
En Inde Majur sunt. 
E li mandragora 
Dous tels racines a 
Ki tels faitures unt 
Cum om e feme sunt. 
La femele racine 
A feme est medicine ; 
La femele est foillue 
Cum foille de laitue, 
Li masles foilluz rest 
Si cume la bete est ; 
Par engin est cuillie, 
Oëz en quel baillie. 
Om ki la deit cuillir 
Entur la deit fuïr 
Suavet, belement, 
Qu'il ne l'atuche nient ; 
Puis prenge un chien lïé, 
A li seit atachié, 
Ki bien seit afamé, 
Treis jurz ait jeüné ; 
E pains li seit mustrez, 
De luinz seit apelez. 
Li chiens a sei trarat 
La racine rumprat, 
E un cri geterat, 
Li chiens morz en charat 
Pur le cri qu'il orat, 
Tel vertu cele erbe at. 
Rien ne la pot oïr 
Ne l'estoce murir ; 
E se li om l'oeit 
Eneslepas mureit. 
Pur ço deit estuper 
Ses oreilles, guarder 
Qu'il n'en oie le cri, 
Qu'il ne morge altresi 
Cume li chiens ferat 
Ki le cri en orat. 
Ki at ceste racine, 
Mult valt a medicine ; 
De trestute enferté 
Pot trametre santé, 
Fors sulement de mort, 
U il n'at nul resort. 
N'en voil or plus traitier, 
Altre voil cumencier. 

Aspis est un serpent 
Ki signefie gent. 
Cuinte est e vezïez 
E de mal enseigniez ; 
Quant il aperceit gent 
Ki funt enchantement, 
Kil volent enchanter, 
Prendrë e enganer, 
Les oreilles qu'il at 
Tres bien estuperat ; 
L'une a tere apriendrat, 
En l'altre mucerat 
Sa cue fermement, 
Qu'il n'en oie neient. 
Grant chose signefie, 
Ne larai nel vus die. 
D'itel maniere sunt 
La riche gent del munt, 
L'une oreille unt en tere 
Pur richeise cunquere, 
L'altre estupe pechié 
Dunt il sunt engignié : 
Par cue de serpent 
Entent pechiez de gent. 
Riche om volt ço qu'il veit, 
Seit a tort u a dreit ; 
Puis que toleit l'avrat 
Almosne n'en ferat, 
Ne pitié ne li prent 
De mal faire a la gent. 
Ne volent Dé oïr 
Ne faire sun plaisir ; 
Un jur uncor verunt 
Que il chaitif l'orunt, 
Al jur del jugement, 
Dunc l'orunt li dolent 
Ki en enfer irunt 
Qu'il deservi avrunt. 
Itel signefiance 
Fait aspis senz dutance. 
As en griu venim est, 
Dunt aspis numez est ; 
Il envenime e mort, 
Par ço trait gent a mort. 
Plusur gendrë en sunt 
Ki serpent sunt del munt 
Diverses unt natures 
E diverses puintures : 
Cil cui alquant puindrunt 
Eneslepas murunt, 
E alquant enflerunt, 
Puis a lunc tens murunt ; 
Alquant seeillerunt 
E par ardur murunt, 
E alquant sanc bevrunt 
De cels que il puindrunt. 
Ço sout Cleopatras 
Ki sage fut des arz 
- Reïne ert apelee 
D'Egypte la cuntree - 
Cestes merveilles fist : 
A ses traianz les mist, 
E tant fort l'alaitierent 
Que le sanc en suchierent ; 
Morte en fut la reïne. 
Atant la raisun fine. 

Serra beste est de mer, 
Eles at pur voler 
E teste at de leün 
E cue at de peissun. 
Quant veit nef en mer halt 
Ses eles leve en halt, 
A la nef fait grant lait 
Kar devant le vent vait, 
E si retient le vent 
Qu'ele n'en at neient, 
Ne la nef en tant d'ure 
De neient ne pot cure. 
Quant la beste at ço fait 
Ses eles a sei trait ; 
Quant ne pot surmunter 
La nef laissë aler ; 
Lores se plunge en mer 
Pur peissuns devurer, 
La nef s'en vait najant 
Cui ele alout nuisant. 
E iço demustrum 
Es furmes que peignum. 
Serra en ceste vie 
Diable signefie, 
E la mer icest munt, 
La nef gent ki i sunt, 
E saint espirement 
Entendum par le vent. 
Quant serra nef suprent 
Dunc li sustrait le vent : 
Issi diable a gent 
Tolt saint espirement ; 
Quant il oent sermun 
E predicatiun, 
Nel volent esculter, 
Volent le desturber, 
Diables ço lur fait, 
Saint Espir lur sustrait. 
Pur ço dist Damnedé 
As Judeus en verté : 
« Icil ki sunt de Dé 
Oent le sermun Dé. » 
N'est guaires om mortal 
Ki ne penst bien e mal ; 
Quant est en mal pensé 
Sorra l'a dunc seré ; 
Quant om a bien repaire 
Serra nel pot mesfaire. 
Quant ne pot saint tempter 
Ne a mal tresturner, 
Dunc se plungë en mer 
Pur peissuns devurer, 
C'est qu'il se met el munt, 
Umes prent e cunfunt 
Que il trovë en mal, 
En pechié criminal, 
Cum serra le peissun. 
Ci fine la raisun. 

Oëz del heriçun 
Que par lui entendum : 
Phisiologus dit 
De lui en sun escrit 
Faiz est cume purcel, 
Espinuse at la pel. 
El tens de vendengier 
Lores munte el palmier, 
La u la grape veit 
Ki plus meüre seit, 
Sin abat le raisin, 
Mult li est mal veisin. 
Puis del palmier descent, 
Sur les raisins s'estent, 
Puis desus se volupe 
Ruunz cume pelute. 
Quant est tres bien chargiez, 
Des raisins enbrochiez, 
Issi porte pulture 
A ses fiz par nature. 
C'est grant signefiance, 
Aiez en remembrance. 
Par la vigne entendum 
Ume par grant raisun, 
E par la grape entent 
Anme veraiement, 
E par le heriçun 
Le diable entendum ; 
Par le raisin entent 
Bunté d'anme ensement. 
Saciez que vif malfé 
A ume tolt bunté 
E joie en l'altre vie ; 
Ço est l'allegorie. 
E ço dit Bestiaire, 
Un livre de gramaire. 

Vulpis de beste est nuns 
Que gupil apeluns. 
Gupiz est mult luiriez 
E forment vezïez ; 
Quant preie volt cunquere 
Met sei en ruge tere, 
Tuz s'i enpulderat, 
Cume mort se girat ; 
La gist gule baee, 
Sa langue hors getee. 
Li oisels ki la veit 
Quide que morte seit, 
Al gupil vient volant 
La u fait mort semblant ; 
Lores le volt mangier 
Si le prent a bechier, 
En la buche li met 
E sun chief e sun bec : 
Li gupiz eneslure 
L'oisel prent e devure. 
Aiez en remembrance, 
C'est grant signefiance. 
Li gupiz signefie 
Diable en ceste vie : 
A gent en char vivant 
Demustre mort semblant, 
Tant qu'en mal sunt entré, 
En sa buche enseré ; 
Dunc les prent eneslure 
Sis ocit e devure, 
Si cum li gupiz fait 
L'oisel, quant l'at atrait. 
Davit dit en verté : 
« Ki ne morent pur Dé (?) 
En main de glaive irunt, 
De gupil part serunt. » 
E Herode en verté 
A gupil fut esmé ; 
E Nostre Sire dit 
Par veir en sun escrit : 
« Dites a la gupille 
Qu'el fait grant mirabille ; 
A la tere fait lait 
Des fosses qu'ele i fait. » 
Par terë entendum 
Ume par grant raisun, 
E par fosse pechié 
Dunt om est engignié, 
Que diables i fait, 
Par quei ume a sei trait. 
N'en voil or plus traitier, 
Altre voil cumencier. 

Onager par raisun 
Asne salvage at num. 
D'icest en sun escrit 
Phisiologus dit : 
Quant marz at en sun curs 
Parfait .xx. e .v. jurz, 
Lores cel jur del meis 
Rechane duze feiz, 
E la nuit ensement 
Par cest ordenement 
Que icele saisun 
Est equinoctium, 
Ço est que nuit e jur 
Est d'uële lungur. 
Par duze feiz qu'il fait 
Sun rechan e sun brait 
Mustre que nuit e jur 
Duze ures unt en tur ; 
Li asnes est mariz, 
Lores quant fait ses criz, 
Que la nuit e le jur 
Unt uële lungur : 
Mielz aime la lungur 
De la nuit que del jur. 
Or oëz senz dutance 
De ço signefiance. 
Onager signefie 
Diable en ceste vie 
E par marz entendum 
Tuz les tens que avum, 
Kar en cele saisun 
Tut fist Deus par raisun. 
E ço trovent devin 
Lisant en Genesin : 
Deus jur numat luur 
E la nuit tenebrur ; 
Par le jur entendum 
Bone gent par raisun, 
Ki en luur irunt 
E od Dé regnerunt, 
E par nuit entendum 
Cez qu'irunt od Neirun, 
E par ures entent 
Le numbre de la gent. 
E quant diables sent 
Que decreissent sa gent, 
Cume les ures funt 
Ki enz en la nuit sunt 
Puis l'equinoctium 
Vernal, qu'en marz avum, 
Dunc cumence a crïer, 
Forment a guaimenter, 
Cume li asnes fait 
Ki rechanë e brait. 
E equinoctium 
Ço est demustraisun 
Qu'aprof le jugement 
Senz nul redutement 
Paraïs iert sanz fin 
E enfers uëlin. 
Aiez en remembrance, 
Ço est signefiance. 

Li singes par figure, 
Si cum dit escripture, 
Ço qu'il veit cuntrefait, 
De gent eschar si fait ; 
E quant il est iriez 
Senes est merguilliez. 
E les feüns qu'il at, 
Cels qu'il plus chiers avrat 
Devant sei porterat, 
E cels que il harat 
A sun dos les larat ; 
Signefiance i at. 
Li singes senz dutance 
De diable at semblance. 
Il est e fel e vains, 
De mals faiz eschignanz ; 
Il escharnist la gent 
Que il en mal suprent, 
Issi merguillerat 
Celui kil servirat, 
Devant sei les metrat 
En enfer u irat, 
E a sun dos larat 
Bons umes qu'il harat, 
C'est od Dé remaindrunt ; 
Deus tel grace nus dunt ! 

Cetus est mult grant beste, 
Tuz tens en mer cunverse ; 
Le sablun de mer prent, 
Desur sun dos l'estent, 
Sur mer s'esdrecerat, 
En pais si esterat. 
Li notuniers la veit, 
Quide que ille seit ; 
Iloc vait ariver, 
Sun cunrei aprester. 
Li balains le fu sent 
E la nef e la gent, 
Lores se plungerat, 
S'il pot, sis neierat. 
Li cetus diable est 
E la mer cist munz est, 
E les graveles sunt 
Les richeises del munt ; 
E l'anme est notunier, 
Cors nef qu'il deit guarder ; 
E li fus est amur, 
Qu'om aime cum seignur 
Sun or e sun argent. 
Quant ço diables sent 
E mielz seürs serat, 
Lores le neierat. 
E ço dit escripture : 
Cetus at tel nature 
Que quant il volt mangier 
Cumence a baaillier, 
E el baaillement 
De sa buche odur rent 
Tant suëf e tant bun 
Que li petit peissun 
Ki l'odur amerunt 
En sa buche enterunt ; 
Ilores la clorat, 
Si les transgluterat. 
E diable ensement 
Transgluterat la gent 
Ki issi l'amerunt 
Qu'en sa buche enterunt. 
Iço dit Bestiaire, 
Un livre de gramaire. 

Perdix d'oisel est num, 
E pur ço at tel num 
Que pert sa nureture, 
Oëz en quel mesure : 
Perdix altre deceit, 
Kar quant altrui os veit, 
S'el pot, sis emblerat, 
En sun ni les metrat ; 
Lores les cuverat 
E tant les nurirat 
Qu'il purunt bien mangier, 
Voler e purchacier. 
Se dunc oent lur pere 
U la voiz de lur mere, 
Par la voiz entendrunt 
De lur lignage sunt, 
Icez deguerpirunt 
Ki nuriz les avrunt : 
Pur ço mielz valt nature 
Que ne fait nureture. 
E ço en sun escrit 
Jeremias nus dit : 
La perdix crïerat 
E si asemblerat 
Ço que altre cuvat, 
Ki pur fol se tendrat. 
Aiez en remembrance, 
Ço est signefiance. 
La perdix felunesse 
Ki se fait larunesse, 
Ki issi tolt al frunt 
Ço qu'altre perdix punt, 
Diable est en tel guise, 
Ki tolt a sainte eglise 
Ço qu'aveit baptizié, 
Cume ses os merchié. 
Mais quant li perdizel 
Sunt parcreü oisel, 
Qu'il entendent le pere 
E la voiz de la mere, 
Laissent lur nureture, 
Vienent a lur nature, 
E cil kis at nuri 
Se tient pur escharni : 
Ço est tut ensement 
Quant crestïene gent 
Oent Dé en tel guise 
E voiz de sainte église, 
Qu'il guerpissent diable, 
Par semblant cuvenable, 
Ki se tient pur huni 
Quant se veit deguerpi. 
Saciez ço signefie 
Oisels de tel baillie. 

Aigle est reis des oisels, 
Mult mustre essamples bels. 
En latine raisun 
Cler-veant l'apelum, 
Kar le soleil verat 
Quant il plus clers serat, 
Tant dreit l'esguarderat 
Ja l'oil ne cillerat ; 
De halt en funz de mer 
Bien veit peissun noër, 
E de halt vient volant, 
Le peissun prent noant, 
A la rive le trait, 
Sa volenté en fait. 
E quant li oiselet 
Sunt el ni petitet, 
Entre ses piez les prent, 
Porte les belement 
Al soleil, quant est cler, 
Si lur fait esguarder. 
E celui qu'il verat 
Ki plus dreit guarderat, 
Cel tient de sun lignage, 
Guarde le, mult est sage ; 
A l'oisel fait grant lai 
Ki n'esguarde le rai, 
Nel tient de sun lignage, 
De lui se fait salvage, 
Ja puis nel nurirat ; 
Grant essamplë i at. 
E Phisiologus 
De l'aigle nus dit plus, 
Que quant il enveillist 
E s'ele apesantist 
E veüe li falt, 
Lores munte en l'air halt, 
En la chalur se bruille 
E ses eles i uille, 
Le chalin de ses uiz, 
Tant est cuintes e duiz. 
Quant li aigle at ço fait 
En orïent en vait, 
U veit une funtaine 
Dunt l'eve est clere e saine ; 
E tel est sa nature, 
Si cum dit escripture, 
Quant treis feiz est plungiez, 
Dunc est rejuveigniez. 
Enpur ço dit Davi 
Enz el saltier issi : 
« Juvenz seit renuvez, 
Cum aiglë est muëz. » 
Aiez en remembrance, 
C'est grant signefiance. 
Li aigle signefie 
Le fiz Sainte Marie ; 
Reis est sur tute gent 
Senz nul redutement, 
E halt maint e luinz veit, 
Bien set que faire deit. 
La mer mustre cest munt, 
Peissuns gent ki i sunt ; 
Pur nus vint Deus en tere 
Pur noz anmes cunquere ; 
A nus vint avolant, 
Del munt par tel semblant 
Nus traist par tel raisun 
Cum aigle le peissun. 
Ço que li aigle veit 
Le soleil itant dreit, 
Quant il plus clers serat, 
Que ja n'en cillerat, 
Signefië itant, 
Seiez i atendant, 
Que Crist veit ensement 
Sun pere apertement ; 
E tuit icil del munt 
Ki veir crestïen sunt 
Lores quant finerunt 
Altresi Dé verunt. 
Iço que l'aigle prent 
Ses oisels belement 
E porte les en halt 
Al soleil, quant est chalt, 
Nus dune entendement 
Que li angele ensement 
Deivent anmes porter 
Devant Dé presenter ; 
La digne recevrat, 
La nun digne larat. 
E li rejuveignier 
De l'aigle e li plungier 
Baptesme signefie 
En ceste mortel vie ; 
E saciez orïent 
Demustre naissement, 
Si cum mustre l'escrit 
Que Deus meïsmes dit : 
Ki d'eve e d'espirit 
Ne naistrat, iço dit, 
En paraïs n'irat 
Ne od lui ne serat. 
Pur general pechié 
Est enfes baptizié, 
E quant il est levez 
Cum aigle est renuvez ; 
Quant il est baptiziez 
Dunc est rejuveigniez ; 
Vertu e veement 
En baptisteire prent. 
E quant Deus tal essample 
Nus mustre senz dutance 
En mue creature, 
Si cum dit escripture, 
Om le deit mult mielz faire, 
Si cum dit Bestiaire. 
Sun fiz deit deguerpir 
Se Dé ne volt servir ; 
Lores le deit geter 
S'il nel volt aürer, 
Cume li aigle fait 
Ki sun oisel et lait, 
Quant le soleil ne veit 
Si cum il faire deit ; 
Vers Dé guarder devum 
Que nus ne forslignum. 
Aiez en remembrance, 
C'est grant signefiance. 
N'en voil or plus traitier, 
D'altre voil cumencier. 

Caladrius est nuns 
D'un oisel que truvuns 
Trestut blanc en verté, 
Cume mave est furmé. 
E uns livres, ço di, 
Deuteronomii, 
Le defent a mangier, 
Kar mult est l'oisels chier. 
E Phisiologus 
Dit que caladrius 
En curt a rei deit estre, 
E d'une chose est maistre, 
Que il set bien choisir 
Ume ki deit murir 
D'enfermeté qu'om at 
Ki devant lui vendrat. 
S'il deit murir par veir 
Nel deignerat veeir, 
Mais s'il le volt veeir, 
Tresbien saciez pur veir 
Que par sun veement 
Le mal de l'ume prent, 
Tut le mal a sei trait 
E li om sains se vait. 
E l'oisels at un os 
Enz en la quisse, gros ; 
Se om la meüle at 
Cui veüe faldrat, 
E ses uiz en uindrat, 
Senes repairerat. 
E iço demustrum 
Par ço que ci peignum. 
Kaladres signefie 
Jesu le fiz Marie : 
Tuz est blans espurgiez 
E mundes de pechiez, 
Sulunc ço que Deus dit 
Meïsme en sun escrit : 
« E, pere, fai tei cler, 
Que par tei seie cler ! » 
Unques pechié ne fist, 
Nel pensat ne nel dist ; 
Par ço venquit diable 
Par vertu cuvenable. 
Deus vint Judeus salver, 
Nel voldrent receter ; 
Pur ço nus reguardat 
E les Judeus laissat ; 
De pechié e de mort 
Nus guarit par sa mort. 
Judeu murunt pur veir 
Kar ne lui plaist veeir, 
Ne volent repentir, 
Pur ço deivent murir ; 
Mais nus qu'il volt veeir 
Vendrum a sun voleir 
Pur ço que nus avum 
De sun num le surnum : 
De Crist est crestïen, 
Issi nus nume l'em. 
Ço qu'en griu est cristus 
En latin est unctus, 
E c'est uinz en franceis ; 
E Jesus Crist li reis 
Fut baptiziez e uinz, 
E nus de cresme enuinz ; 
E iço signefie, 
Baptesme en ceste vie, 
La meüle de l'os 
De l'oisel ki est gros, 
Par quei crestïens veit 
Ki ainz avogle esteit. 
Ço est signefiance, 
Aiez en remembrance. 

Fenix est uns oisels 
Ki mult est genz e bels, 
En Arabie est truvez, 
Cume cisne est furmez ; 
Nuls om ne set tant quere, 
Que plus en truist en tere, 
El munt trestuz suls est 
E trestuz purprins est. 
.V. C. anz vit e plus, 
Ço dit Ysidorus. 
Quant se veit enveillir 
Vergetes vait cuillir 
De precïus sarment, 
De bon odurement. 
Cum sec fust il les prent (?), 
Aprof desus s'estent, 
Par le rai del soleil 
Receit le fu feeil, 
Volenterivement 
Ses eles i esprent ; 
Iloc art de sun gré, 
En puldre est tresturné. 
Par le fu del sarment, 
Par le bon uignement, 
Del chalt e de l'umur 
La puldre prent dulçur ; 
E tel est sa nature, 
Si cum dit escripture, 
Al tierz jur vient a vie. 
Grant chose signefie. 
De lui dit Bestiaire 
Chose ki mult est maire, 
E Phisiologus 
De lui dit uncor plus : 
Fenix cinc cenz anz vit 
E un poi plus, ço dit ; 
Puis volt rejuveignier, 
Sa veillece laissier. 
Lores le basme prent 
De la dunt il descent, 
Treis feiz se plungerat, 
Tut sun cors en uindrat. 
Puis que il at ço fait 
Eneslepas se vait, 
E tant par est membré, 
Vient a une cité, 
C'est Eliopolis 
U repaire tuz dis ; 
Dunc cumence a nuncier 
Qu'il volt rejuveignier. 
Iloc est uns alters, 
Ne qui qu'il seit mais tels ; 
Uns prestrë en tel guise 
A l'oisel fait servise, 
Kar bien entent le cri 
Qu'il at de lui oï, 
Qu'il volt rejuveignier, 
Sa veillece laissier. 
En marz u en avril 
Ço fait l'oisel gentil. 
Li prestre cuilt sarment, 
Sur sun alter l'esprent, 
E fenix vient volant, 
El fu se met ardant ; 
Iloc s'art de sun gré, 
En puldre est tost turné. 
Quant ars est le sarment 
E l'oisel ensement 
Li clers vient a l'altel 
- Ja mais ne verez tel - 
Ars trove le sarment 
E l'oisel ensement ; 
Iloc trove un vermet 
Tut blanc e petitet. 
Al secunt jur revient : 
Furme d'oiselet tient ; 
Quant repaire al tierz jur 
L'oisel trove graignur ; 
Tut est fait e furmé, 
Al clerc chante vale 
- Iço est « Deus te salt ! » 
Puis repairë el gualt 
Dunt il anceis turnat, 
Anceis qu'il se bruillat. 
Saciez tel est sa sort 
De sun gré vient a mort 
E de mort vient a vie ; 
Oëz que signefie. 
Cist oisels signefie 
Jesu le fiz Marie, 
Kar il out poësté 
De murir de sun gré 
E de mort vint a vie, 
Fenix ço signefie ; 
Pur sun pople salver 
Se volt en croiz pener. 
Fenix dous eles at, 
Signefiance i at : 
Par cez eles entent 
Dous leis veraiement, 
La viez e la nuvele, 
Ki mult est sainte e bele ; 
Ço vint Deus aemplir 
Pur sun pople guarir. 
Or fine la raisun, 
Altre cumencerum. 

Pellicanus est num 
D'oisel de tel façun ; 
Ço est grue eu verté, 
En Egypte est truvé. 
Dous manieres en sunt, 
Dejuste le Nil vunt ; 
L'une en eves abite, 
De peissuns est sa vite, 
L'altre manjue es illes 
Laisardes, cocodrilles, 
Serpenz, pulentes bestes ; 
Mult sunt de malvais estres. 
Honocrotalia, 
En griu itel num a, 
E en latin sermun 
Ço est longum rostrum ; 
En franceis lunc bec est, 
E de tel nature est : 
Quant vient a ses oisels 
E il sunt granz e bels 
E il les volt joïr, 
De ses eles cuvrir, 
Li oiselet sunt fier, 
Prenent le a bechier, 
Volent le devurer 
E ses dous uiz crever. 
Li pere est curucié 
Quant il se sent plaié, 
Dunc les bechë e prent 
Sis ocit a turment, 
E puis les laisse atant, 
Morz les laisse gisant. 
Puis repaire al tierz jur, 
Morz les trove a dolur ; 
Dunc en fait dol si fort 
Quant ses oisels veit mort, 
De sun bec fiert sun cors 
Que li sans en ist fors. 
Li sans vait degutant 
Sur les oisels chaant ; 
Li sans at tel baillie 
Par lui vienent a vie. 
E iço demustrum 
Par ço que sis peignum. 
Cist oisels signefie 
Le fiz Sainte Marie, 
Nus si oiselet sumes 
E en faiture d'umes, 
Si sumes relevé, 
De mort resuscité 
Par le sanc precïus 
Que Deus laissat pur nus, 
Cum li oiselet sunt 
Ki par treis jurz mort sunt. 
Or oëz par maistrie 
Que iço signefie, 
Pur quei li oiselet 
Beche al pere l'oillet 
E li pere est mari 
Quant les ocit issi : 
Ki nie verité 
Si volt crever l'oil Dé, 
E Deus de cele gent 
Prendrat sun vengement. 
Aiez en remembrance, 
Ço est signefiance. 

Uns coluns est, ço dit 
Ysidre en sun escrit, 
Ki a sun columbier 
Altres fait repairier ; 
E quant sunt asemblez 
Tuit unt lur volentez. 
De plusurs colurs sunt 
Li colum ki la vunt. 
Or oëz senz dutance 
De tut signefiance. 
Li coluns signefie 
Jesu le fiz Marie 
E nus si colum sumes, 
E en faiture d'umes, 
E a sun columbier 
Nus fait tuz repairier, 
Ço est a sainte eglise 
Repairum al servise ; 
Iloc quant asemblum, 
Trestuz biens i truvum. 
Nuls prophete ne fist 
Que il nus raensist, 
Ne apostles ne angeles, 
Sainz ne sainte n'archangeles, 
Mais Deus tant nus arnat 
Sun fiz i enveiat, 
En guise de colum 
Sainz Espirs vint el munt. 
Oëz pur quei plusurs 
Li colum unt colurs : 
S'uns coluns at plusurs 
En ses penes colurs, 
Prophetes signefie 
Sulunc allegorie, 
Ki distrent escriptures 
De diverses mesures ; 
E icele colur 
Ki retrait a bisur 
Icele signefie, 
Ne larai nel vus die, 
Qu'Elyas fut portez 
La sus en l'air levez. 
E la bloie colur 
Que colum unt plusur 
Jonam mustre en verté 
Ki fut par mer porté, 
El ventre del ceti 
En Inde fut ravi. 
Par colur d'or entent 
Treis enfanz veirement, 
Abdenago, Sydrac, 
E li tierz fut Misac, 
Ki de tant ne de quant 
Ne firent le cumant 
Nabogodonosor, 
Ki fist images d'or 
Qu'il faiseit aürer 
E pur deus apeler : 
Pur ço demustrent or 
Qu'il destruistrent deus d'or. 
Li coluns ki est blans, 
Seiez i entendanz, 
Il mustre saint Johan 
Par veir e senz engan, 
Ki demustrat al dei 
Ço que diseit la lei, 
Que Deus venuz esteit, 
Sun pople salvereit. 
Icist Dé anunçat 
E Deus cestui loat : 
Entre fiz de muilliers 
N'ert nez enfes plus chiers. 
E purprine colur 
Mustre Nostre Seignur, 
Ki sufrit passiun, 
Que par purpre entendum ; 
E purprin vestement 
Vestu out veirement, 
Dunt li serf sorz geterent 
Ki en croiz le penerent 
E Ysaïes dit 
De Dé en sun escrit ; 
Quant el ciel repairat 
Vermeil se demustrat ; 
Signe ert de passiun. 
Or fin ceste raisun. 
E ço truvum escrit 
Que Bestiaires dit : 
En Inde uns arbrë est 
Dunt li fruiz si dulz est 
Trestuit le vunt requere 
Li colum de la tere, 
Le fruit en mangerunt, 
En l'arbre se serrunt ; 
Lores sunt en repos, 
Tant cum sunt des rains clos, 
Uns draguns est en tere 
Ki as oisels fait guere ; 
Le dragun criement tant, 
A l'arbre vunt fuiant ; 
E li draguns crient tant 
L'arbre, que tant ne quant 
N'i osë aprismier 
Ne a l'umbre atuchier, 
Mais de luinz entur vait, 
Se il pot, lait lur fait. 
Se l'umbrë est a destre 
Dunc se vait a senestre, 
Se il est a senestre 
Li draguns vait a destre. 
Li colum tel sens unt 
Ki sus en l'arbre sunt : 
Quant veient le dragun 
Aler tut envirun, 
Ki aguaitant les vait 
Ne nul mal ne lur fait, 
Ne ja mal n'en avrunt 
Tant cum en l'arbre sunt, 
Ne il ne lur pot faire 
Laienge ne cuntraire, 
A l'arbre vunt suvent 
Pur le defendement. 
Ja tant cum i serunt 
Pur dragun mal n'avrunt, 
Mais quant l'arbre larunt 
E il departirunt 
E li draguns vendrat, 
Lores les ocirat. 
C'est grant signefiance, 
Aiez en remembrance. 
Cist arbre signefie 
Jesu le fiz Marie, 
E nus si colum sumes 
E en faiture d'umes, 
E li draguns diables 
Ki nus est aguaitables, 
L'umbre Saint Espirit 
Qu'en meïsme Dé vit ; 
E a Sainte Marie 
Dist l'angele en tel baillie : 
Sainz Espirs descendreit 
E tute l'obumbreit. 
Seignur, bien nus guardum 
Encuntre cest dragun, 
Ensemble nus tenum, 
Cest arbre cultivum ; 
Bons est a abiter 
Ensemble pur urer. 
Dé devum aürer 
E forment mercïer, 
Quant trestut fist pur gent 
Pur prendrë esperment ; 
Nen est rien en cest munt 
Ki essample ne dunt, 
Kil savreit demander, 
Enquere e espruver. 
N'en voil or plus traitier, 
Altre voil cumencier. 

Turtre ço est oisels 
Simples, chastes e bels, 
E sun masle aime tant 
Que ja a sun vivant 
Altre masle n'avrat, 
Ne puis que il murat 
Ja altre ne prendrat, 
Tuz tens puis le plaindrat, 
Ne sur vert ne serrat ; 
Signefiance i at. 
Par turtre par raisun 
Sainte eglise entendum ; 
Que umblë e chaste est 
E Deus sis masles est ; 
E quant Deus fut penez, 
En croiz a mort nafrez, 
Sainte eglise en plurat, 
N'ainz ne puis nel laissat. 
Pur ço dient devin 
Qu'itel iert tresqu'en fin, 
Ensemble od Dé serat, 
Salve iert, ja n'i faldrat. 
E turtre signefie, 
Saciez, Sainte Marie 
U sainte anme en verté, 
Ço dit auctorité. 
Deus nus otreit le sen 
De la turtrë ! Amen. 

Huppe oisel apelum, 
Teste at cume poün. 
E est de tel nature, 
Si cum dit escripture, 
Quant il veit vieil sun pere 
E enveillir sa mere, 
Qu'il ne poent voler 
Ne veeir ne aler, 
Suz ses eles les prent 
Sis cuvë ensement 
Cum sis pere faiseit 
Quant il en of esteit ; 
E par sun cuvement 
Si lur vient veement, 
Qu'il poent bien voler, 
La u volent, aler. 
Aprof lur fait semblant 
Qu'il firent altretant 
A lui, quant os esteit, 
Gueredun lur deveit. 
Ço est signefiance, 
Aiez en remembrance. 
Uncor dit escripture 
Que huppe at tel nature : 
Ki del sanc ume uindreit 
Quant il se dormireit, 
Diablë i vendreient, 
Estrangler le voldreient, 
Ço li sereit avis, 
Dunc fereit mult halz criz. 
Or oëz par maistrie 
Que iço signefie. 
Ço deit fiz faire a pere, 
Ensurquetut a mere, 
Ki suëf le portat, 
Nurit e alaitat : 
Quant li pere enveillist 
E la mere enfeblist, 
Que il sunt nun poant 
E vunt apovrissant, 
Li fiz lur deit aier, 
Nurir e cunseillier. 
E sans note pechié 
Dunt ume sunt lïé : 
Quant om en pechié dort, 
Pechiez le trait a mort ; 
Dunc le volt desuter 
Diable e estrangler. 
De ço devum loër 
Damnedé aürer, 
Quant itel esperment 
Demustrë a la gent ; 
Grant essample nus trait 
Par huppe ki ço fait. 
N'en voil or plus traitier, 
D'altre voil cumencier. 

Ibex d'oisel est nuns 
Que ciguigne apeluns ; 
D'Egypte vient del Nil, 
Mult par est beste vil. 
Vils oisels est ciguigne 
E si vit de charuigne ; 
Nen ose en eve entrer 
Kar ne set pas noër ; 
Juste la rive prent 
Le mort peissun pulent, 
Culovres e vermine, 
Serpenz e salvagine, 
De tel chose est sa vie ; 
Oëz que signefie. 
Or oëz, om de Dé, 
Ki en baptesme es né : 
Entre en eve entendable, 
En mer espiritable. 
- Par eve entent saveir, 
Iço saciez pur veir, 
Par mer sainte escripture 
U cest munt par nature ; 
Li saveir est viande 
Que sainte anme demande, 
E la sainte escripture 
Est a l'anme pulture, 
Ki la volt essercier 
E sultifment traitier. 
E om ki ne l'entent, 
Kin fait escharnement, 
Ki blasme ço que dit, 
Cume ciguigne vit. - 
E ki ço ne ferat 
Mais defors volerat, 
De charuigne vivrat 
E fruit de char avrat : 
Fruiz de char par raisun 
Est fornicatiun, 
Luxure, malvais vice, 
Envire e avarice ; 
Ço sunt li fruit charnel 
Par quei om est mortel. 
E fruit espiritable 
Par quei om veint diable, 
Iço est charité, 
Fei e humilité, 
Joie, pais, onesté 
E sainte chasteé. 
Enpur ço, om de Dé, 
Entent auctorité : 
Desus mer deiz voler, 
C'est le munt surmunter ; 
Mult i at fieres bestes 
D'engins e de mals estres. 
Par les bestes entent 
Diable e male gent. 
Om kis volt surmunter 
Ses eles deit lever : 
Li ume dous mains unt 
Ki pur eles lur sunt ; 
Ses mains deit om lever 
Al ciel, Dé aürer, 
Kar del ciel vint vertu 
Dunt sathan fut vencu 
E par signum crucis, 
Ço entendum tuz dis. 
E veez par semblance 
Dreite signefiance : 
Soleiz en tere est cler 
Quant ses raiz pot mustrer ; 
Lune ses corz estent 
Quant lumiere reprent ; 
Oisels quant volerat 
Ses eles estendrat ; 
Nef od vent apresté 
Curt tut sigle levé. 
Pur essample mustrum 
Ço que nus dit avum. 
Oëz altre semblance, 
Sin aiez remembrance. 
Moÿses fut sers Dé, 
Ço dit auctorité ; 
Oëz miracle bel : 
Le pople d'Israel 
Quant surmunter voleit, 
Ses mains al ciel tendeit. 
Amalech fut tiranz 
E Judeus mescreanz, 
Mult fut forz om en tere, 
Vers Moÿses prist guere ; 
Moÿses le venquit 
Quant ses mains sus tendit, 
E quant jus les meteit 
Amalech le venqueit. 
Issi deit om voler, 
Ses mains vers Dé lever, 
Ço est Dé depreier, 
De la croiz sei seignier. 
E ki ço ne ferat 
E charnalment vivrat, 
En sun pechié murat, 
A diable en irat. 
De tel gent Deus nus dit 
Pur veir en sun escrit 
Que nus laissum le mort 
Ensevelir le mort. 
E Phisiologus 
De ciguigne dit plus : 
Quant se volt espurgier 
Sun detries vait muillier, 
Od sun bec eve i met, 
Sun detries fait tut net. 
Saciez, de tel mestier 
Servent li losengier, 
Ki bien dient devant, 
Deriere vunt mentant. 
Or fin ceste raisun, 
D'altrë oisel dirum. 

Fullica est volable 
E oisel entendable, 
E cuintes e membrez, 
Umbles e atemprez 
E d'oneste pulture, 
De charuigne n'at cure ; 
En tel liu volt maneir 
U il pais pot aveir ; 
S'i at viande e pais 
N'en turnerat ja mais. 
En eve fait sun ni 
U sur piere altresi ; 
Quant il fait tempesté 
Lores se plunge el gué, 
E quant est travailliez 
Lores se fait plus liez. 
C'est grant signefiance, 
Aiez en remembrance. 
Oisels de tel baillie 
Saint ume signefie 
Ki onestement vit, 
Issi cum Davit dit, 
Ki char laisse a mangier 
Pur sa char chastïer, 
E ki pur bien urer 
Sultifment volt ester, 
Ki est sultivement, 
Dé prie escordement, 
Se il en at talent, 
Çon est demustrement. 
Le ni qu'en eve fait 
U sur piere le lait, 
Li niz est lius qu'abite 
U sainz om u ermite ; 
Ço que en eve est mis 
U sur piere est asis, 
L'evë est sens en Dé, 
Piere estabilité. 
E iço signefie 
Li oisels de tel vie. 

Nicticorax, ço dit 
Davit en sun escrit 
Que tels est li sons estre 
Qu'en sevrunde volt estre, 
N'at cure de luur, 
Mielz aime tenebrur ; 
Envers volë e crie 
E d'ordure est sa vie. 
Oisels est nocturnals 
E chante cuntre mals ; 
Fresaie l'apelum 
En franceise raisun. 
Itel est sa faiture 
Cum est ceste peinture. 
Fresaie signefie 
Judeus en ceste vie ; 
Que quant li creaturs 
Les volt metre a luurs 
E il les volt salver 
E de mort delivrer, 
Nel voldrent recuillir 
Ne ses cumanz oïr, 
Distrent n'aveient rei 
Ne mais Cesar, ço crei. 
Pur ço Deus les laissat 
E a nus repairat, 
E al prince de mort 
Nus tolit par sa mort ; 
Laissames la viez lei 
Que Judeu unt pur fei, 
Que il pru n'entendirent 
Quant il Dé deguerpirent ; 
C'est lur lei e lur vie 
Qu'ordure signefie. 
Issi sunt a envers 
Cum l'oisels vole envers. 
Oisels est nocturnals 
E chante cuntre mals ; 
E c'est l'entendement 
Senz nul redutement : 
Enferz est senz luur 
U chanterunt dolur. 
E ço truvum escrit 
Que Deus meïsmes dit : 
« Li mien fiz s'esluignierent, 
Estrange s'aprismierent. » 
Judeus ses fiz clamat, 
Nus estranges numat : 
Li Judeu s'esluignierent 
Quant Dé crucifïerent ; 
Nus sumes aprismié, 
Crestïen baptizié. 
Or fin ceste raisun 
E des pieres dirum. 

Turrobolen sunt pieres 
Ki unt itels manieres 
Que quant prof a prof sunt 
D'eles fu geterunt, 
E se luinz a luinz sunt 
Ja fu d'els ne ferunt, 
Ne flambe n'en istrat 
Ne fus ne s'aparat. 
E cestes trovent gent 
Ki sunt en orïent ; 
E l'une at la faiture 
De masle par nature, 
L'altre trovent mult bele 
En guise de fem el e. 
Piere de tel faiture 
Peinstrent sur la figure. 
Piere de tel baillie 
Feme, ume signefie : 
Quant il prof a prof sunt 
Lur amur les sumunt, 
Si se vunt eschalfant, 
Cum les pieres ardant ; 
Si cum fu est desteinte 
Luxurë e restreinte, 
Quant il sunt en verté 
Luinz a luinz desevré. 
Pur ço sunt desevré 
Nunains, muine e abé. 
Aiez en remembrance, 
Ço est signefiance. 
Nuls om ne se merveit, 
Ne il faire le deit, 
Se diables suprent 
Par femes sainte gent ; 
Plus set engin truver 
Que om ne set penser. 
Adam e Salemun 
E Davit e Samsun 
Il furent deceü 
E par femes vencu. 
Feme est porte a diable 
E sa rei cuvenable, 
Quant de malvais talent 
Les sainz umes suprent. 
Çon est signefiance, 
Aiez en remembrance. 
Or voil je mun metre muër 
Pur ma raisun mielz ordener. 
 [...] 
Que par la resplendur avum 
Que nus od Dé regner devum. 
E ço, saciez veraiement, 
Qu'om l'adamas bruïst e fent 
Par le sanc de buc e de plum 
Nus signefie grant raisun. 
Seignur, aiez i bone entente, 
Bus est une beste pulente ; 
Par le sanc de buc entendum 
En nostre lei corruptiun 
E par plum entendum pechié 
Par quei ume sunt engignié, 
Kar li pluns peise plus que fer 
Ki pecheürs trait en enfer : 
Corruptiun, pechiez nus fent 
E encuntre Dé nus ofent. 
E cele vertu qu'at en sei 
L'adamas, que fer trait od sei, 
Signefie que crestïens 
Traient a la lur lei paiens, 
Quant il laissent lur eresie, 
Creient el fiz Sainte Marie. 
Iço dit Phisiologus 
Que adamas at vertu plus : 
E sist uns munz en orïent 
U truvez est de mainte gent ; 
E par nuit gete grant luur 
E nient n'apert cuntre le jur : 
Pur le soleil e pur le jur 
Ne s'aparist sa resplendur. 
E l'aïmanz at tel maniere 
Ne fers ne fus n'aciers ne piere 
E d'icest adamas nus dit 
Uns prophetë en sun escrit 
Que il vit un barun estant 
Dedesur le mur d'aïmant, 
Enz en sa main l'adamant out 
E en mi un poplë estout. 
Li ber dunt li prophete dit 
Qu'il sur le mur d'aïmant vit 
Fut Jesus Crist li fiz Marie, 
Que l'aïmanz nus signefie ; 
E ço que sur le mur estout 
Sa victoire signefiout, 
E ço que en estant esteit 
Mustre a bataille prest esteit ; 
E ço qu'ert sur piere aresté 
Nus mustrë estabilité, 
E ço qu'il adamant teneit 
Mustre que la semblance avreit : 
Deus en guise d'aïmant fu 
Puis que en char fut aparu, 
Kar fers ne fus, aciers ne piere 
Ne li unt desfait sa maniere ; 
A tut iço fut cuntrestant, 
Cum est la piere d'aïmant. 
Deus ne pout estre ocis par fer, 
Ne nel pout ardeir fus d'enfer, 
Arme d'acier nel pout guarder, 
Ne piere ne pout seieler 
Qu'il de mort ne resuscitast 
E d'enfer ses feeiz getast. 
Iço nus mustre l'aïmant : 
Deus out en tere le semblant, 
Ki en la nuit dune luur, 
Ço est en nostre tenebrur ; 
Si cum la piere trait le fer 
E Jesus Crist nus traist d'enfer. 
Daniel dit en sun sermun 
Que il vestu vit un barun 
D'un vestement qu'out num baldin, 
Iço est vestement de lin ; 
De tere naist tel vestement, 
E iço fait entendement 
Que Deus prist incarnatiun 
Pur la nostre redemptiun. 
E ço qu'om trove l'aïmant 
Dedesur le munt d'oriant, 
Li munz demustre majeste 
U Jesus Crist serat truvé. 
E Deus ki est Perë e Fiz, 
Deus ki nus est Sainz Espiriz, 
Il seit de nus maintenemenz 
E de nus seit bons fundemenz. 
D'aïmant ne voil plus traitier, 
D'altres pieres voil cumencier. 
Duze pieres at en cest munt 
Ki mult grant demustraisun unt ; 
Ne larai brievement ne die 
De chascune que signefie : 
Jaspe ruge demustre amur, 
La verte, fei, blanche, dulçur ; 
Saphires mustre ki fei at 
Que ensemble od Dé regnerat ; 
Chalcedoines, ki est fuïn, 
Mustre qu'od Dé serum veisin ; 
Esmaragde demustre fei 
Que li crestïens at en sei ; 
Sardonix mustre chasteé 
Entre sainz e humilité ; 
Sardius mustre la dolur 
Qu'el munt ourent pur Dé amur, 
Crisolite vie celeste 
Qu'avrunt aprof vie terestre ; 
Beriz demustre espurgement 
Que saint pronuncierent a gent ; 
Topacius nus signefie 
La corune de sainte vie ; 
Crisopassus mustre luier 
Que li saint ume avrunt mult chier ; 
Iacinctus mustre luur 
Que li saint unt del creatur ; 
Amatistus mustre, ço qui, 
Le martire que Deus sufri. 
Ki plus volt saveir de cez pieres, 
De lur vertuz e lur manieres, 
Si alt lire de Lapidaire 
Ki est ja estrait de gramaire. 
Ici n'en voil or plus traitier, 
D'une piere voil cumencier 
Ki de tutes est fundemenz, 
Lumierë e maintenemenz ; 
De ceste piere voil traitier, 
Or i seit Deus al cumencier ! 

Union at num ceste piere, 
Nule ne pot estre plus chiere ; 
Pur ço est union numee 
Que ja sa per n'iert mais truvee. 
E or voil dire par raisun 
Cument el naist, u la truvum. 
Union naist par grant raisun 
En une ille, Tapnë at num ; 
En cele illë at itels pieres 
Ki sunt faites en tels manieres 
Qu'il n'i at buche ne juinture 
Ne escherde ne creveüre, 
Ainz sunt si plaines cume glace, 
Iço voil que chascuns bien sace. 
Icez pieres unt poësté 
Qu'eles s'aovrent de lur gré, 
Del ciel la rusee receivent, 
De cele enpreignent e cunceivent, 
Cum fussent vives creatures ; 
Puis se rejuignent senz fraintures. 
Tant est la rusee en la piere 
Que la rusee devient piere, 
E tuz jurz i est altretant 
Cum mere porte sun enfant ; 
Puis si s'ovre, sin ist la piere, 
E puis se juint en tel maniere, 
Ja puis ne serat deseree, 
Ne crevace n'i iert truvee. 
E uns livres dit, de gramaire, 
Que nus apelum Bestiaire, 
Que ceste piere naist en mer 
- Cuncete la fait apeler - 
De suz mer en la matinee, 
E iloc receit la rusee ; 
La rusee i en sei clorat 
E puis as funz de mer irat. 
Tant cum la rusee i serat 
En meitié de char aparat, 
E tant i serat la rusee 
Qu'ele iert en piere tresturnee. 
Ceste piere est bone a guarder, 
Ki chastement se pot guarder ; 
A multes choses pot valeir 
Ki cestes pieres pot aveir. 
Ja n'iert fors mort nule enferté 
Dunt om ne vengë a santé 
Ki od rusee la bevrat, 
Se il veraie fiance at. 
Union ki naist de rusee 
E ki en piere est engendree, 
Union Jesu signefie, 
Piere dunt naist, Sainte Marie ; 
Union ki naist de rusee 
Signefie grace aprestee : 
Par grace fut que li fiz Dé 
Fut a la virgine presenté, 
Par grace en cuillit le salu 
E par grace fut cunceü. 
Cum la piere ovre senz frainture 
E el se juint senz creveüre, 
Cum la piere fait la rusee, 
Si fut la virgine cunsecree, 
Issi cunçut e enfantat 
La virgine ki Jesu portat ; 
Virgine cunçut, virgine enfantat, 
Virgine permist e permaindrat. 
Seignur, n'en aiez pas dutance, 
Ore en oëz altre semblance. 
Li beriz at vertu en sei, 
Le rai del soleil trait a sei. 
E li raiz est de tel nature 
Le beril passe senz frainture ; 
E li chalz est de l'altre part, 
Que il esprent e bruille e art 
Estupes, tundre, drapelez, 
Seches chosetes, estramez ; 
E iço est tel esperment 
Ki veüz est a mainte gent. 
Icil beriz nus signefie 
Nostre Dame Sainte Marie, 
Par le soleil Dé entendum 
E par le rai sun fiz pernum ; 
Kar si cum li raiz de soleil 
A ceste pierë est feeil, 
Qu'il entre en li senz uverture 
E ultre passe senz frainture, 
Saciez issifaitierement 
Que Jesus Crist veraiement 
Si passe la virgine entresai, 
Cum par mie piere le rai. 
Deus la furmat e cunçut lui 
E si fut pere e mere amdui ; 
Si fut Jesus Crist fiz e pere 
E Marie fillë e mere ; 
Pur fiz ne perdit num de pere, 
Ne el pur fille num de mere. 
Ço que li raiz de l'altre part 
De la pierë esprent e art 
Estupes, tundre, drapelez, 
Seches chosetes, estramez, 
Signefie que Damnedé, 
Puis que par la virgine fut né, 
Nostre fragilité bruït 
E en amur nus cunvertit ; 
Kar fus signefië amur 
E Saint Espir del creatur. 
Sainte est la piere e espruvee. 
Atant est la raisun finee. 
Deus est vive piere, ço dit 
Saint Pol l'apostle en sun escrit ; 
E ço cunferme Saint Johan 
Veraiement e senz engan : 
Piere esteit Deus, ço li fut vis, 
E trestut cuvreit paraïs. 
De ceste pierë unt luur 
Tutes les pieres e colur, 
De ceste pierë unt bunté 
Tutes les pieres e clarté, 
D'iceste piere veirement 
Unt tutes pieres fundement. 
E saciez l'apostles Sainz Pieres 
Les sainz apele vives pieres ; 
Li saint sunt pieres veirement, 
De sainte eglise fundement, 
Ço est qu'il sunt ferm e estable 
E en paraïs permainable. 
Vives pieres sunt apelé, 
Perdurable vivent od Dé. 
Ço dist Jesus Crist a Saint Piere 
Qu'il ert pierë, e sur lui, Piere, 
D'eglise ferait fundement, 
Dureit li poësté de gent, 
De lïer e de deslïer, 
E dureit li les cles del ciel. 
E tuit cil ki el ciel irunt 
Cez uit boneürtez avrunt : 
Vie, juvent, santé, amur, 
Repos, joie, pais e luur. 
Union ço durat senz fin, 
Issi cum dient clerc devin. 
Union e Sainte Marie 
Nus duinst icez .VIII. duns de vie ! 
E Deus li otreit majesté 
Pur quei cist livres fut truvé ! 
E tuit cist ki ço preierunt 
E Pater Noster en dirunt 
La merite aient Saint Johan, 
El sein seient Saint Abraam ! 
Union est Perë e Fiz, 
Union est Sainz Espiriz, 
Union est cumencemenz, 
Union est definemenz, 
Union est alpha e w. 
Benedicamus Domino ! 

Beste mue est encline a tere, 
Aillurs ne volt pulture quere : 
Tut issi funt ume del munt, 
Richeises quierent kis cunfunt, 
Quant tant les aiment a tenir 
Que pur Dé nes volent partir. 
Li oisel vunt tut dreit volant 
La sus devers le ciel joiant : 
Tut issi est de mainte gent, 
Vers le ciel lur curages tent. 
Piere est ferme, par sei estable, 
Tuz jurz est chose permainable : 
Signefiance est d'ume sage 
Ki en bien tuz jurz at curage. 
Beste est demustrance d'enfant, 
E oisels d'ume a Dé tendant. 
Mustré ai or de treis manieres, 
De bestes, d'oisels e de pieres ; 
Ço que de chascune est uns reis, 
Ço demustre que Deus est reis ; 
En personë est trinité 
E uns suls est en deïté. 
Icist Deus nus seit en aïe 
E la virgine Sainte Marie ! 
Icist Deus nus otreit veir sen 
E vie perdurable ! Amen. 
